Poskantoor skors hoës | Maroela Media
Poskantoor skors hoës
Die Suid-Afrikaanse Poskantoor (Sapo) het besluit om twee van sy bestuurslede te skors, hangende 'n ondersoek na beweerde ongerymdhede by die poskantoor. Dít sluit in sy waarnemende uitvoerende hoof, Lindiwe Kwele.
Luidens 'n verklaring het 'n fluitjieblaser in November ernstige bewerings van wanbestuur onder die poskantoorraad se aandag gebring. Dié bewerings betrek Kwele en Mothusi Motjale, verskaffingskettingbestuurder van die poskantoor, by ongerymdhede. Dit sluit in beweerde onreëlmatige aanstellings en betalings aan diensverskaffers, botsende belange, onreëlmatige verlenging van kontrakte en die verkryging en batebestuur van skootrekenaars.
Bestuurslid dr. Charles Nwaila sê in 'n verklaring die raad beskou die bewerings in 'n ernstige lig en het dus besluit om Kwele en Motjale die geleentheid te bied om vertoë te rig oor hoekom hulle nie met volle betaling geskors moet word hangende 'n ondersoek nie.
"Die direksie het hierdie vertoë oorweeg en besluit om wel die uitvoerende beamptes teen volle betaling te skors ten einde onafhanklike ondersoeke sonder inmenging na hierdie ernstige bewerings moontlik te maak," sê Nwaila.
Luidens die verklaring het die poskantoor 'n eksterne en onafhanklike diensverskaffer aangestel om die bewerings te ondersoek. Adv. Ivumile Nongogo neem intussen waar as uitvoerende hoof.
"Ons wil dit duidelik stel dat die raad daarna streef om die integriteit van die ondersoekproses en alle belanghebbendes te beskerm terwyl die saak spoedig afgehandel word," sê Nwaila.
Nóg 'n dwelmmuil vas
Uiteindelik.. Kyk bietjie na die mense op die grond ook..Daar gebeur baie..
Opvallend dat ANC kaders altyd met volle betaling geskors word. Nie ANC ampsdraers word sonder vergoeding geskors.
Ons woon 48km van die naaste dorp en het wel 'n klein poskantoor by die winkelsntrum, die poskantoor mense wat die pos vervoer kom met 'n nuwe paneel wa hier aan, die pos lê gestrooi in die voertuig, twee persone met die kos in die hande klim uit en gaan sit onder die boom om te eet. Pos word na die poskantoor geneem. Vir weke kry ons geen pos, indien jy pos kry is die briewe tot 3 maande oud. Ons kleinkind se maandlikse CD's kry ons nie meer deur die pos, iemand vat dit seker. Die diens is vrot
Vertommend nê, hulle moet ń rede gee hoekom hulle NIE met volle salaris geskors moet word, die soustrein se remme is lankal besig om in te gee. Lagwekkend die kaders, word in alle geval net met die volgende nuttelose een vervang.Almal moet kans kry by die trog.
Nog nóóit in Suid-Afrika se geskiedenis was daar soveel bedrog, skorsings met vol voordele, afleggings, wandade, ens. soos die afgelope jare nie! Wat 'n skreiende skande! Dienslewering in alle Staatsentiteite het platgeval! Hopelik kondig die President môreaand gepaste stappe aan. Ek sien uit na die SONA.